74. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1091 της 24 Νοεμ./4 Δεκ. 1980 (ΦΕΚ Α’ 275) Περί τροποποιήσεως των διατάξεων του από 8/9.5.58 Β.Δ/τος, ως αύται ετροποποιήθησαν και συνεπληρώθησαν μεταγενεστέρως. ΄Εχοντες υπ’ όψει: 1.Τας διατάξεις του τρίτου εδαφίου της παρ. 8 του άρθρ. 4 του Ν.Δ. 3766/1957 «περί συγχωνεύσεως των Νοσοκομείων Προσκαίρου Αθηνών και Γενικού Κρατικού Νοσοκομείου Αθηνών εις ενιαίον Γενικόν Νοσοκομείον κ.λ.π.». 2.Του άρθρ. 1 του Ν.Δ. 40/1974 «περί καταργήσεως και συμπληρώσεως του Ν.Δ. 1345/1973 κ.λ.π.» 3.Την υπ’ αριθ. 1059/1980 γνώμην του Συμβουλίου της Επικρατείας, προτάσει του επί των Κοινωνικών Υπηρεσιών Υπουργού, αποφασίζομεν: ΄Αρθρον Μόνον.-΄Οπου υπό των διατάξεων του από 8/9.5.58 Β.Δ/τος, ως αύται ετροποποιήθησαν και συνεπληρώθησαν μεταγενεστέρως, προβλέπεται ως προσόν διά την κατάληψιν ιατρικών θέσεων Νοσηλευτικών Ιδρυμάτων Ν.Δ. 2592/53 η από ωρισμένου χρόνου λήψις του τίτλου της οικείας ιατρικής ειδικότητος, λογίζεται ως τοιούτος χρόνος και προσμετρείται και ο χρόνος προϋπηρεσίας των υποψηφίων ιατρών, με αποδεδειγμένην απασχόλησιν εις την ειδικότητα αυτήν, εις ανεγνωρισμένα Νοσηλευτικά Ιδρύματα χωρών του εξωτερικού όπου δεν ισχύει ο θεσμός του τίτλου ειδικότητος με την έννοια που έχει στη χώρα μας, αφαιρουμένου, πάντως, του χρόνου ειδικεύσεως που απαιτείται στην Ελλάδα διά την λήψιν του τίτλου ειδικότητος αυτού και εφ’ όσον έχει τελικώς αποκτηθεί ο αντίστοιχος τίτλος εν τη ημεδαπή κατά τας διατάξεις του Ν.Δ. 3366/55 «περί ασκήσεως του ιατρικού επαγγέλματος και ιατρικών ειδικοτήτων κ.λ.π.». 